
A boldogság, mint alkotmányos érték megjelenítése európai alkotmányokban

A „pursuit of happiness” vizsgálatára a Rocky Balboa című amerikai film egyik jelenete indított.
A filmben elhangzott érvelés keltette fel a jogi érdeklődésemet e jog, eszme iránt. Miután az alapötlet az USA jogrendszerének keretei között játszódó filmből jött, így a tengerentúli jogrendszerben, annak alkotmányos dokumentumai között kezdtem kutatásomat. A források elemzése, vizsgálata közben egy érdekesebb aspektust kívántam elemezni, azt, hogy vajon megtalálható- eme eszme a kontinentális jogrendszerekben, főként az Európai Unió tagállamainak alkotmányaiban.
Tekintettel arra, hogy a boldogság keresése egy alkotmányos érték, az amerikai jogrendszer három pillérének egyike, így kutatásom elsősorban a preambulumokra, mint alkotmányos értékhordozókra irányult, s ezen belül a boldogság keresésének mikénti megjelenésére. Első lépéseként forráselemzést végeztem, mely magába foglalta az USA alkotmányának, a Függetlenségi Nyilatkozatnak, valamint az összes Európai Uniós tagállam alkotmányának preambulumát, illetve alapjogi katalógusának elolvasását.
Ezután alkottam egy jogi koordinátarendszert, egy elméleti vázat, melyben elhelyeztem a saját szemléletem, amely illeszkedik a mai elfogadott jogelméleti rendszerbe. Az elmélet kimunkálása során olyan kérdésekre igyekeztem választ adni, mint a boldogság- boldogulás elhatárolása, a közjó és a boldogság közti azonosíthatóság lehetősége, s annak indokolása.
Az elméleti alapok megteremtését követően újfent górcső alá vettem az EU tagállamok alkotmányait, azok preambulumait. Az ír, a spanyol alkotmányokat, illetve a magyar Alaptörvényt elemeztem részletesen.
Célom volt, hogy bebizonyítsam, hogy az Európai Unió tagállamainak egyes alkotmányaiban már most is, mint „bújtatott” államcél megjelenik a boldogság keresése, de szükségét érzem ennek expressis verbis kifejezését az alkotmányokban. E megjelenés legmegfelelőbb eszközének a preambulumokat tartom, mint alkotmányos alapértéket, fő értékhordozót.



